
PRAKTINĖ UŽDUOTIS

48-osios Lietuvos mokinių chemijos olimpiados 

10 klasė

CO2 ir fosforo (fosfato) rūgšties nustatymas „Coca-Cola“ gėrime

	Cheminiai indai ir priemonės
	Reagentai

	250 ml Kūginė kolba (3 vnt.)
	0,1 mol/l KOH

	Plokščiadugnė kolba su kamščiu
	0,01 mol/l KOH

	Cheminė stiklinė
	CaCl2 (sotusis tirpalas)

	Matavimo cilindras
	NaCl kristalai

	Matavimo pipetės (5 ml, 10 ml)
	Metilraudonasis

	Šaukštelis
	Fenolftaleinas

	Stiklinė lazdelė
	Distiliuotas vanduo

	Filtravimo piltuvėlis (2 vnt.)
	

	Indikatorinis popierius
	

	Šaldymo indas
	

	Indas atliekoms
	

	Biuretė su stovu
	

	Guminė kriaušė
	

	Filtravimo popierius
	

	Skepeta
	

	Elektrinė plytelė
	


“Coca-Cola”– vienas labiausiai paplitusių gaiviųjų gėrimų pasaulyje. Jei kada nors domėjotės, kokių medžiagų yra jo sudėtyje, ant skardinės (ar butelio etiketės) galėjote perskaityti, kad gėrimas prisotintas angliarūgšte, o rūgštingumą reguliuojanti medžiaga – fosforo rūgštis.

Šiandien pabandykite kiek įmanoma tiksliau chemiškai nustatyti šių komponentų koncentraciją gėrime ir jų masę vienoje skardinėje.

Eksperimentui ir skaičiavimams atlikti jums pakanka žinoti, kad titruojant kalio šarmo tirpalu gėrimo bandinį ir naudojant indikatorių metilraudonąjį, fosforo rūgštis neutralizuojama iki H2PO4- (tirpalo spalva kinta iš raudonos į geltoną), titruojant su fenolftaleinu – fosforo rūgštis neutralizuojama iki HPO42-, o H2CO3 (CO2) iki HCO3- (tirpalas įgyja rausvą atspalvį).

Darbo tikslas: 

· nustatyti CO2 ir fosforo rūgšties koncentraciją “Coca-Cola” gėrime.

· Apskaičiuoti, kiek gramų (miligramų) CO2 ir fosforo rūgšties yra vienoje gėrimo skardinėje.

Darbo sauga: Darbo metu vilkėkite chalatą, užsidėkite apsauginius akinius. Atsargiai elkitės su karštais stikliniais indais.

Darbo eiga:

1. Pasverkite neatidarytą „ CocaCola “ gėrimo skardinę.

2. Atidarykite skardinę ir ją vėl pasverkite.

3. Užpildykite biuretę 0,1 mol/l KOH tirpalu.

4. Į plokščiadugnę kolbutę įpilkite gėrimo tiek, kad jis užimtų apie ketvirtadalį kolbutės tūrio.

5. Indikatoriniu popierėliu nustatykite gėrimo pH.

6. Papurtykite kolbutę ir plakite gėrimą  tiek, kad galėtumėte pripildyti pipetę be dujų burbuliukų.

7. Imkite 250 ml kūginę kolbą ir matavimo cilindru į ją įpilkite 100 ml distiliuoto vandens.

8. Į kolbą su distiliuotu vandeniu ( 100 ml ) įpilkite 10 ml gėrimo, įlašinkite apie 8-10 lašų fenolftaleino ir titruokite  0,1 mol/l KOH tirpalu, kol analizuojamas tirpalas nusidažys rausvai.

9. Į 250 ml kūginę kolbą matavimo cilindru įpilkite 100 ml distiliuoto vandens ir ją pastatykite ant elektrinės plytelės. Kaitinkite, kol vanduo užvirs. Nenusideginkite, todėl kelis kartus sulenkta skepeta apjuoskite kolbos kaklelį ir, laikydami už skepetos galų, atsargiai nukelkite kolbą nuo plytelės. Nelaikykite pirštų virš kolbos kaklelio, nes nudegsite vandens garais. Į kolbą su karštu vandeniu įpilkite 10 ml gėrimo, pastatykite ant elektrinės plytelės ir kaitinkite, kad skystis pavirtų 1-2 min. Vėl atsargiai nukelkite kolbą ir atvėsinkite ją inde su šaltu vandeniu. Atvėsinti iki kambario temperatūros galite greičiau po tekančio vandens srove.

10. Užpildykite biuretę 0,01 mol/l KOH tirpalu. Į atvėsintą kolbą įlašinkite apie 5 lašus metilraudonojo indikatoriaus ir titruokite tol, kol išnyks rausva spalva.

11. Į taip pat paruoštą gėrimo mėginį (žiūrėti 9 punktą) įberkite žiupsnelį NaCl kristalų ir ištirpinkite. Įlašinkite apie 8-10 lašų fenolftaleino ir titruokite 0,01 mol/l KOH tirpalu tol, kol analizuojamas tirpalas nusidažys rausvai. Tada sulašinkite 2 ml sočiojo CaCl2 tirpalo ir titruokite tuo pačiu 0,01 mol/l KOH tirpalu toliau, kol vėl pasirodys rausva spalva.

12. Visus titravimus atlikite 2-3 kartus.

REZULTATAI IR SKAIČIAVIMAI

	Svėrimas



	Uždarytos skardinės masė, g


	

	Atidarytos skardinės masė, g


	

	pH nustatymas



	Gėrimo pH vertė


	

	Titravimas



	
	1 bandymas
	2 bandymas
	3 bandymas

	Sunaudotas 0,1 mol/l KOH tūris, ml
	
	
	

	Sunaudotas 0,01 mol/l KOH tūris (su metilraudonuoju), ml
	
	
	

	Sunaudotas 0,01 mol/l KOH tūris (su fenolftaleinu), ml
	
	
	

	Sunaudotas 0,01 mol/l KOH tūris (su fenolftaleinu) įpilus CaCl2, ml
	
	
	


1. Remdamiesi nustatyta pH verte, apskaičiuokite vandenilio jonų koncentraciją “Coca-Cola” gėrime.

	


2. Parašykite reakcijų, kurios vyksta kiekvieno titravimo metu, lygtis.

	


3. Kokia reakcija vyksta, kai į nutitruotą bandinį (su fenolftaleinu) įpilame sotaus CaCl2 tirpalo? Kodėl pranyksta rausva tirpalo spalva, o vėliau, titruojant KOH šarmo tirpalu – vėl atsiranda?

	


4. Apskaičiuokite CO2 ir fosforo rūgšties koncentraciją “Coca-Cola” gėrime.

	


5. Apskaičiuokite, kiek gramų (miligramų) CO2 ir fosforo rūgšties yra vienoje gėrimo skardinėje.

